Je Guillaumes de Sainte-Croiz, sires de Longuepierre, et Guillemete, fille de çay en arriers mons. Valchier de Commercey, signour de Monrivel et fome doudit Guillaume, façons savoir à touz que nouz, nom mie par force, par paour ne pour barat, ne pour autrui circumvenir, mais de nostre bone volonté, recognossons em pure verité que nous tenons nostre chastel de Monrivel, les appendisses et les appartenances doudit chastel, en fié lige de nostre amé signour Jeham de Chalon, signour d’Allay, jurable et rendable toutes les foiz qu’il an aura mestier et que nous am sarons requis de lui ou de son certain comandemant. En tesmoignaige de laquel chose, nous avons mis nos seaux en ces presantes lettres, et havons prié et requis discrete persone l’offeciaul de la court de Chalon que il le seaul de ladite court mete en ces lettres, ensamble mon seaul devantdit. Et si havons ausi requis maistre Pierre de Mombeliart, publique notaire, que il mete en ces presantes lettres son soing acostumé, ensamble nous seaus et le seaul de la court de Chalon devantdit, en tesmoignaige des choses dessusdites. Et nous Jeham de Ostun, officiaux de la court de Chalon... Ce fut fait et doné en la presance de mons. Jeham de Ostun, officiaul de Chalon devantdit, Hugue, son cler, Jaquet Poli, de Bleterens, et maistre Marche de Marvans, clerc, tesmoing à ce especialmant apelez, l’am mil CCC et sept. Et ego Petrus, etc.